‘வீட்டு பெண்மணிகளுக்கு மட்டும் இந்த மாதிரி விஷயமெல்லாம் எப்படித்தான் முன்னாடியே தெரியுதோ!’ என்று வியந்தபடி, ‘இங்கேதானே எங்கேயோ ஒரு புத்தகக் கடை இருந்தது’ என்று தேடியபடி நடந்தார். பார்க்கும் கடையெல்லாம், போன்கார்டு கடைகளாகவும் நகைக் கடைகளாகவும் தெரிந்தது. ‘வாசலிலேயே வாரப் பத்திரிக்கைகளைப் போட்டு விற்பார்களே ஒரு கடையில்’ என்று எண்ணியபடி, நின்று நிதானமாக பார்த்துக்கொண்டு வந்தார். சூன்ஹாட் ஜூவல்லரிக்கு முன்னதாக, ஒரு கடை வாசலில் ஓரமாக புத்தகங்கள், முறுக்கு, தள்ளுவண்டி அருகில் தென்பட, பார்த்தவர் பரவசமானார்.